b'\n_START_ARTICLE_\nPartit de la Uni\xc3\xb3 Nacional dels Estats Units\n_START_SECTION_\nCreaci\xc3\xb3\n_START_PARAGRAPH_\nEl Partit de la Uni\xc3\xb3 Nacional es va crear el maig de 1864 durant la Guerra Civil. Un grup de republicans radicals anti-Lincoln creien que Lincoln era incompetent, i per tant no podia ser reelegit. Alguns republicans radicals van formar el Partit de la Democr\xc3\xa0cia Radical, i alguns cents de delegats es van reunir a Cleveland a partir del 31 de maig de 1864, nominant finalment John C. Fr\xc3\xa9mont, que ja havia estat el primer candidat presidencial dels republicans durant les eleccions de 1856.\n_START_SECTION_\nCanvi d\'\xc3\xa0nims\n_START_PARAGRAPH_\nLa situaci\xc3\xb3 de la guerra va canviar a mesura que s\'acostaven les eleccions. L\'\xc3\xbaltima vict\xc3\xb2ria del General Robert Lee va ser el 3 de juny de 1864 a Cold Harbor. Les t\xc3\xa0ctiques agressives del General de la Uni\xc3\xb3 Ulysses S. Grant van comen\xc3\xa7ar a donar fruit aquell estiu. L\'almirall David Farragut va aconseguir bloquejar la Badia de Mobile a la batalla del mateix nom entre el 3 i el 23 d\'agost. Atlanta es va rendir l\'u de setembre de 1864 al general William Tecumseh Sherman. L\'ocupaci\xc3\xb3 de la ciutat va donar \xc3\xa0nims als estats del nord i a la campanya de Lincoln.\n_START_SECTION_\nRetirada de Fr\xc3\xa9mont\n_START_PARAGRAPH_\nFr\xc3\xa9mont i els republicans radicals odiaven el seu antic aliat, el Director de Correus Montgomery Blair. Fr\xc3\xa9mont, conscient que la seva candidatura podia tenir com a resultat la vict\xc3\xb2ria dels Dem\xc3\xb2crates, va fer un tracte per retirar-se de la cursa presidencial a canvi de la destituci\xc3\xb3 de Blair. El 22 de setembre de 1864, Fr\xc3\xa9mont va retirar-se. El 23 de setembre, Lincoln va demanar i obtenir la dimissi\xc3\xb3 de Blair. La candidatura de la Uni\xc3\xb3 Nacional va guanyar f\xc3\xa0cilment les eleccions de 1864, derrotant la candidatura dem\xc3\xb2crata del general George B. McClellan (a qui Lincoln havia rellevat anteriorment) i George H. Pendleton.\n_START_SECTION_\nEleccions\n_START_PARAGRAPH_\nA les eleccions al Congr\xc3\xa9s de 1864, el Partit de la Uni\xc3\xb3 Nacional va obtenir 42 escons al Senat i 149 escons a la Cambra de Representants.\n_START_SECTION_\nDespr\xc3\xa9s de Lincoln\n_START_PARAGRAPH_\nA la mort de Lincoln el 1865, Andrew Johnson va convertir-se en el segon i \xc3\xbaltim president de la Uni\xc3\xb3 Nacional._NEWLINE_Despr\xc3\xa9s del trencament amb els Republicans al Congr\xc3\xa9s per les pol\xc3\xadtiques de reconstrucci\xc3\xb3, en Johnson va utilitzar el poder federal per rodejar-se de lleials, per\xc3\xb2 no se\'n va sortir. Els amics de Johnson van patrocinar la Convenci\xc3\xb3 de la Uni\xc3\xb3 Nacional l\'agost de 1866 a Filad\xc3\xa8lfia com a intent de mantenir una coalici\xc3\xb3 que li don\xc3\xa9s suport. La idea era ajuntar republicans moderats i conservadors, aix\xc3\xad com alguns dem\xc3\xb2crates i organitzar una coalici\xc3\xb3 invencible liderada pel president Johnson i les seves pol\xc3\xadtiques de reconstrucci\xc3\xb3._NEWLINE_A la tardor de 1866 Johnson va comen\xc3\xa7ar una s\xc3\xa8rie de confer\xc3\xa8ncies per tot el pa\xc3\xads abans de les eleccions al Congr\xc3\xa9s de 1866 per intentar recollir suport per les seves pol\xc3\xadtiques. Per\xc3\xb2 va ser fortament ridiculitzat i no va ser efectiu, ja que molts dels seus rivals van ser elegits. El president del Comit\xc3\xa8 Nacional Republic\xc3\xa0 va perdre el prestigi amb els altres republicans per la seva participaci\xc3\xb3 en la convenci\xc3\xb3. El moviment de la Uni\xc3\xb3 Nacional cada vegada era m\xc3\xa9s una nova forma del Partit Dem\xc3\xb2crata a mesura que els republicans el deixaven i tornaven al seu partit original durant la tardor._NEWLINE_L\'\xc3\xbaltim congressista que representava el Partit de la Uni\xc3\xb3 Nacional va esborrar-se\'n el mar\xc3\xa7 de 1867. Andrew Johnson va rebre una recusaci\xc3\xb3 ("impeachment") de la Cambra de Representants el 1868, i se\'n va sortir al Senat per un sol vot. Quan va acabar l\'\xc3\xbanic mandat de Johnson com a president, es va acabar el Partit de la Uni\xc3\xb3 Nacional. La plataforma adoptada a la Convenci\xc3\xb3 Nacional Republicana de 1868 va repudiar amb fermesa el president Johnson, mentre que la plataforma adoptada per la Convenci\xc3\xb3 Nacional Dem\xc3\xb2crata li donava les gr\xc3\xa0cies, per\xc3\xb2 no el va nominar._NEWLINE_Els historiadors consideren la coalici\xc3\xb3 reunida el 1864 per la Uni\xc3\xb3 Nacional com a part de la l\xc3\xadnia del Partit Republic\xc3\xa0.'